Domstolens dom (Sjette Afdeling) af 17. november – straffesag mod Spetsializirana prokuratura (anmodning om præjudiciel afgørelse fra Sofiyski gradski sad – Bulgarien)
(Sag C-350/21) 1
(Præjudiciel forelæggelse – behandling af personoplysninger i den elektroniske kommunikationssektor –kommunikationshemmeligheden – udbydere af elektroniske kommunikationstjenester – generel og udifferentieret lagring af trafikdata og lokaliseringsdata i en periode på seks måneder – bekæmpelse af grov kriminalitet – adgang til de lagrede data – oplysninger til de registrerede personer – klageadgang – direktiv 2002/58/EF – artikel 15, stk. 1 og 2 – direktiv (EU) 2016/680 – artikel 13 og 54 – Den Europæiske Unions charter om grundlæggende rettigheder – artikel 7, 8, 11 og 47 samt artikel 52, stk. 1)
Processprog: bulgarsk
Den forelæggende ret
Sofiyski gradski sad
Part i hovedsagen
Spetsializirana prokuratura
Konklusion
Artikel 15, stk. 1, i Europa-Parlamentets og Rådets direktiv 2002/58/EF af 12. juli 2002 om behandling af personoplysninger og beskyttelse af privatlivets fred i den elektroniske kommunikationssektor (direktiv om databeskyttelse inden for elektronisk kommunikation), som ændret ved Europa-Parlamentets og Rådets direktiv 2009/136/EF af 25. november 2009, sammenholdt med artikel 7, 8 og 11 samt artikel 52, stk. 1, i Den Europæiske Unions charter om grundlæggende rettigheder,
skal fortolkes således, at denne bestemmelse er til hinder for
en national lovgivning, der, som forebyggende foranstaltning, med henblik på bekæmpelse af grov kriminalitet og forebyggelse af alvorlige trusler mod den offentlige sikkerhed, fastsætter bestemmelser om generel og udifferentieret lagring af trafikdata og lokaliseringsdata, selv om den nævnte lovgivning begrænser denne generelle og udifferentierede lagring til en periode på seks måneder og indeholder et vist antal garantier med hensyn til lagring af og adgang til de omhandlede data,
en national lovgivning, der ikke fastsætter klare og præcise bestemmelser om, at adgangen til de lagrede data er begrænset til, hvad der er strengt nødvendigt for at opnå formålet med denne lagring.
Artikel 15, stk. 1, i direktiv 2002/58, som ændret ved direktiv 2009/136, sammenholdt med artikel 7, 8 og 11 samt artikel 52, stk. 1, i chartret om grundlæggende rettigheder, og artikel 13 og 54 i Europa-Parlamentets og Rådets direktiv (EU) 2016/680 af 27. april 2016 om beskyttelse af fysiske personer i forbindelse med kompetente myndigheders behandling af personoplysninger med henblik på at forebygge, efterforske, afsløre eller retsforfølge strafbare handlinger eller fuldbyrde strafferetlige sanktioner og om fri udveksling af sådanne oplysninger og om ophævelse af Rådets rammeafgørelse 2008/977/RIA
skal fortolkes således, at
disse bestemmelser er til hinder for en national lovgivning, der giver de nationale kompetente myndigheder for strafferetlig efterforskning adgang til trafikdata og lokaliseringsdata, som er lovligt lagret, uden at garantere, at de personer, hvis data disse nationale myndigheder har adgang til, har modtaget underretning i det omfang, der er fastsat i EU-retten, og uden at disse personer har adgang til at klage over ulovlig adgang til disse data.
____________
1 EUT C 338 af 23.8.2021.